मेरो चुनावी क्षेत्रमा गाउँदेखि सहरबजार क्षेत्रसम्म भएकोले सबै ठाउँको समस्या फरकफरक रहेको पाएँ । बजार क्षेत्रको समस्या र गाउँको फरक हुन्छ । यद्यपि उचित स्वास्थ्य शिक्षाको अभाव, बेरोजगारी, महंगी जस्ता साझा समस्याहरु पनि छन् नै । यहाँ भूमिमा स्वामित्वको अभाव पनि अर्को ठूलो समस्या हो । जसलाई समाधान गर्ने पुराना पार्टीहरुको पुरानै प्रतिबद्धता वर्षौंसम्म पनि पूरा भएको छैन । अनि वर्षौंदेखि निर्माणाधिन विकास परियोजनाहरु समयमै सम्पन्न नहुनु पनि यहाँको मुख्य समस्या हो । यी सबै समस्या हल गर्दै यस क्षेत्रको आधुनिक विकासका लागि एकीकृत विकास योजना र नीतिगत सुधार अपरिहार्य देखिएको छ । मैले त्यही विषयमा अध्ययन गरी विशेष योजना निर्माण गरी काम गर्ने लक्ष्य लिएको छु ।
